غادي تركب فأي طاكسي تدخل عند أغلب الحلاقة تدور الهدرة مع سرباي بار ولا قهوة ، مول الحانوت مول الديطاي مول الشفنج ، صحابك ، تحل فايسبوك تويتر أي عجب آخر ، تتواصل مع أغلب المغاربة فأيتها بلاصة أغلبهم غيجبدوا معاك الحوار على البرد ، والكز أخويا ، السم ، لبارح قود من ليوم ، ليوم برد من البارح ، الرباط طاح فيه الثلج ، خنيفرة الله يحسن عوانهم ، فاس باردة كثر من طنجة ، بغيتي البرد سير للأطلس وا لموت أخاي ، إألى غيره منه الجمل ديال الشكوى لي كتكرر كل عام بدون أي إبداع أو تجديد. فالصيف ، طنجة هاد لعام سخنات ، كون نتشوف مراكش وا الموت ، ماشفتيش كلميم جات غطسة والهوا مكيدورش ، بحال فاس أخاي والله متقدر تحيد من تحت الكليمة ، هاد العام سخن منه العام لي فات ، هاد الحرارة مادازت فالمغرب من 82 ، وعاوتاني نفس الهدرة غادا تعاود كل عام مع نفس الأشخاص تقريبا ، سيلان ديال الشكوى غير منقطع متكرر في كل مناسبة ، نفس الموضوع الموسمي مع نفس طرق التذمر ، زيد عليها مواضيع ديال ديما بحال المعيشة غلات الخضرة ولات بحالها بحال الديسير ، الواليد كان كيخلي للواليدة 50 درهم وكبراتنا وقراتنا وعشنا بيها ، دابا خمسين درهم تعطيها لدري صغير يردها ليك ، صعيب أخاي يتزوج بنادم فهاد الوقت . التذمر نقدروا نعتابروه طبع مغربي خالص ، بنادم عايش وكينذب نهار كلو ، وخاصو غي الفرصة بمجرد مايبقاش بوحدو ويلقى شي مغربي آخر حداه كيتشكاليه ، اباردة ليوم أعمو، جاتني 2000 درهم فالما والضو ، والواعرة هي بداية الجملة بماشكيت عليك أخويا والشكوة لله ، ضاراني الضرسة سيمانة هادي ، كنت تهرست ملي كنت صغير وملي كيبرد الحال كتنوض عليا بالحريق، صعيب تلقى شي حد عاقل يقوليك أييه بارد الحال بحال كل عام ـ ووقيتة البرد هادي وهذا هو الجو لي خاص يكون ، سخون الحال كذلك المدن الداخلية سخن من الشاطئية وجمع وطوي ، ضارك الضرسة سير لطبيب حيدها أو عمرها لاش مدوز سيمانة كتدور بيها واش كتسناها تدير عقلها وتسكت من الصداع ، حتى ولات الشكوى افتتاحية مناسبة للمواضيع ، كاين لي كيتلوط بيها كاع ، بارد الحال ليوم أزين آشنو نمشيو للدار نسخنوا شوية . التذمر أصبح نمط عيش عند المغاربة من الصباح للعشية وهوما ماعاجباهم تاحاجة وغي كيتشكاو من أيتها حاجة سواء لي يمكن يغيروها أو حتى لي طبيعية معندهم جهد فيها ، والأقود من هذا هو أنهم كيتشكاو من حاجات يمكن يغيروهم ، ولكن لا ، عزيز عليهم الإحساس بالمظلومية ، وبأنهم يحسوا بلي راه مستهدفين من قبل القدر وقوى الطبيعة والدولة والحكومة والتحكم ومن المغاربة لخريين ومن النصارة وليهود والماسونيين والبوذيين ، المهم خاص يتمارس النشاط اليومي تحت أي ذريعة ـ خاص تفيق وتبدى تقلب مناش غادي تشكى ليوم ، بحال الى راه النهار مكيدوزش بلا شكوى . أييه الحال بارد بحال العيمان لخريين ، يقدر يكون عام برد من عام ولكن ماشي لدرجة هذيان التذمر الجماعي ، وا بزاف عاوتاني ، فوقاش غيجي النهار لي يوليو فيه المغاربة مكيتشكاوش من أي حاجة ديك الساعة يمكن نديرو شي زفتة ، أما محدنا هاكة غي النديب والشكوى فراه غنبقاو لي الندابات ديال الكنايز العام لي جا يلقانا كنبكيو . 
لمغاربة كيتشكاو من كلشي: عزيز عليهم يحسو بالمظلومية يحسوا بلي راه مستهدفين من قبل القدر وقوى الطبيعة والدولة والحكومة والتحكم ومن المغاربة لخريين ومن النصارة وليهود والماسونيين والبوذيين